Document ID: 32010D0017

A BIZOTTSÁG HATÁROZATA
(2009. október 29.)
a mozdonyvezetői engedélyek és a kiegészítő tanúsítványok vonatkozásában a 2007/59/EK európai parlamenti és tanácsi irányelvben meghatározott nyilvántartások alapvető paramétereinek elfogadásáról
(az értesítés a C(2009) 8278. számú dokumentummal történt)
(EGT-vonatkozású szöveg)
(2010/17/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi vasúti rendszereken mozdonyokat és vonatokat működtető mozdonyvezetők minősítéséről szóló, 2007. október 23-i 2007/59/EK európai parlamenti és tanácsi irányelvre (1) és különösen annak 22. cikkére,
tekintettel az Európai Vasúti Ügynökségnek a mozdonyvezetői engedélyek és a kiegészítő tanúsítványok nyilvántartásainak alapvető paramétereiről szóló, 2008. december 19-i ajánlására (ERA/REC/SAF/05-2008),
mivel:
(1)
A 2007/59/EK irányelv 22. cikkének (1) bekezdése értelmében az illetékes hatóságok kötelesek a mozdonyvezetői engedélyekről nemzeti nyilvántartást vezetni, illetve ilyen nyilvántartás vezetéséről gondoskodni.
(2)
A 2007/59/EK irányelv 22. cikkének (2) bekezdése értelmében valamennyi vasúttársaság és pályahálózat-működtető köteles a kiegészítő tanúsítványokról vállalati nyilvántartást vezetni, illetve ilyen nyilvántartás vezetéséről gondoskodni.
(3)
A 2007/59/EK irányelv 22. cikkének (4) bekezdése tervezet készítését írja elő az Európai Vasúti Ügynökség számára, amely alapján egyrészről az illetékes hatóságok meghatározhatják a mozdonyvezetői engedélyek nyilvántartásainak alapvető paramétereit, másrészről a mozdonyvezetőket alkalmazó vagy foglalkoztató vasúttársaságok és pályahálózat-működtetők a kiegészítő tanúsítványok nyilvántartásainak alapvető paramétereit. A mozdonyvezetői engedélyek nemzeti nyilvántartásában rögzíteni kell az adott tagállamban kiállított összes mozdonyvezetői engedély adatait.
A mozdonyvezetői engedélykérelmek benyújtásához, az engedélyek regisztrálásához és az esetleges későbbi frissítés, módosítás, csere, megújítás, felfüggesztés vagy visszavonás rögzítéséhez egységes formanyomtatványt szükséges alkalmazni.
(4)
A mozdonyvezetői engedélyek és a kiegészítő tanúsítványok nyilvántartásaiba betekintést szükséges biztosítani az illetékes hatóságok és ágazati érdekeltek arra jogosult képviselői számára. Az egyes nyilvántartásoknak adattartalom és -formátum tekintetében egységeseknek kell lenniük. Ennek érdekében azonos üzemeltetési és műszaki előírásokon kell alapulniuk.
(5)
A biztonsági hatóságoknak az engedélyben, a harmonizált kiegészítő tanúsítványban és az engedélyekről és a harmonizált kiegészítő tanúsítványokról vezetett nyilvántartásokban található összes információt fel kell használniuk a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról szóló, 2004. április 29-i 2004/49/EK európai parlamenti és tanácsi irányelv (2) (vasútbiztonsági irányelv) 10. és 11. cikkében említett, a személyzeti bizonyítványok jóváhagyására vonatkozó eljárás értékelésének megkönnyítése és az említett cikkekben szereplő biztonsági tanúsítványok kiadásának felgyorsítása érdekében.
(6)
A 2007/59/EK irányelv 19. cikke (1) bekezdésének f) pontja értelmében az illetékes hatóságok, illetve az általuk megbízott szervek kötelesek vezetni és frissíteni a mozdonyvezetői engedélyek nyilvántartását. A tagállamoknak - részben a későbbi információcsere feltételeinek megteremtése érdekében - tájékoztatniuk kell a Bizottságot és egymást, hogy mely szervet bízzák meg e feladattal.
(7)
Rendkívül hasznos lenne, ha az egyes tagállamok számítógépes rendszert állítanának fel a mozdonyvezetői engedélyek nyilvántartására, mert ezzel nyilvántartásaik kölcsönös átjárhatóságát biztosíthatnák, és az illetékes hatóságok, valamint a hozzáférési jogosultsággal rendelkező egyéb személyek számára lehetővé válna az adatok lekérése. Gazdasági és műszaki okokból azonban egy ilyen számítógépes felületről csak további vizsgálatokat követően lehet megállapodni. Először is a módszereket szükséges egyeztetni, hogy a hozzáférés a 2007/59/EK irányelv előírásainak megfelelően bizonyos feltételekhez legyen kötött. Másodsorban a költség-haszon elemzés végrehajtásához fel kell mérni a várható tranzakciók számát, és olyan megvalósítható megoldást kell javasolni, amely a tényleges szükségletekhez képest nem jár aránytalanul magas adminisztratív költségekkel. Az Európai Vasúti Ügynökség ennek megfelelően egyszerűsített adatcserén alapuló ideiglenes megoldást javasolt, későbbre halasztva az elektronikus felület kifejlesztését.
(8)
A 2007/59/EK irányelv 36. cikkének (3) bekezdésével összhangban az irányelv hatálya nem terjed ki Máltára és Ciprusra. Következésképpen e határozat sem vonatkozik Ciprusra és Máltára mindaddig, amíg területükön nem hoznak létre vasúti hálózatot.
(9)
Az ebben a határozatban előírt intézkedések összhangban vannak a 96/48/EK irányelv 21. cikkének értelmében létrehozott, a vasúti átjárhatósággal és biztonsággal foglalkozó bizottság véleményével,
ELFOGADTA EZT A HATÁROZATOT:
1. cikk
A Bizottság elfogadja a mozdonyvezetői engedélyek nemzeti nyilvántartásának (a továbbiakban: nemzetiengedély-nyilvántartás) az I. mellékletben meghatározott alapvető paramétereit.
2. cikk
A Bizottság elfogadja a kiegészítő tanúsítványok nyilvántartásának az I. mellékletben meghatározott alapvető paramétereit.
3. cikk
(1) Az Európai Vasúti Ügynökség (a továbbiakban: az Ügynökség) e határozat hatálybalépésétől számítva 24 hónapon belül megvalósíthatósági tanulmányt készít egy számítógépes alkalmazás létrehozásáról, amely leképezné a nemzetiengedély-nyilvántartásnak és a kiegészítő tanúsítványok nyilvántartásának az alapvető paramétereit, és egyben megkönnyítené az információcserét az illetékes hatóságok, a vasúttársaságok és a pályahálózat-működtetők között.
A megvalósíthatósági tanulmánynak ki kell térnie különösen a funkcionális és műszaki felépítésre, az üzemmódokra, valamint az adatbevitel és a betekintés szabályaira.
A megvalósíthatósági tanulmányt a 2007/59/EK irányelv 35. cikkében foglalt együttműködés keretein belül vitatják meg és hagyják jóvá az illetékes hatóságok képviselői.
(2) Az (1) bekezdésben említett tanulmány következtetéseinek fényében adott esetben az Ügynökség kísérleti alkalmazást állít fel legalább három nemzetiengedély-nyilvántartás és kilenc kiegészítőtanúsítvány-nyilvántartás hálózatán.
Az Ügynökség legalább egy éven át nyomon követi a kísérleti alkalmazás működését, s tapasztalatairól jelentésben számol be a Bizottságnak, adott esetben e határozat módosítására irányuló ajánlásokat adva.
4. cikk
A tagállamok e határozat hatálybalépésétől számítva egy éven belül tájékoztatják a Bizottságot, valamint a többi tagállamot az alábbiakról:
a)
a mozdonyvezetői engedélyeket a 2007/59/EK irányelv 19. cikke (1) bekezdésének a) pontja szerint kiállító, megbízott szerv;
b)
a mozdonyvezetői engedélyek nyilvántartásait a 2007/59/EK irányelv 19. cikke (1) bekezdésének f) pontja szerint vezető és frissítő, megbízott szerv.
5. cikk
Ennek a határozatnak a tagállamok a címzettjei.
E határozat mindaddig nem alkalmazandó Ciprusra és Máltára, amíg azok területükön nem hoznak létre vasúti hálózatot.
Kelt Brüsszelben, 2009. október 29-én.

Labels: 7
12
8
9